04.01.2023
Аԥсны Аҳәынҭқарра Ахада Аслан Бжьаниа Аԥсны жәлар Ашықәс ҿыц рыдиныҳәалеит.
Акыр иаԥсоу ҳауаажәлар!
Минуҭқәак рышьҭахь ҳтәыла 2023-тәи Ашықәс ҿыц иаԥылоит. Ашықәс ҿыц зегьы ҳгәыӷрақәа адаҳҳәалоит, аиҭакра бзиақәа ҳзаазго ныҳәа дуны ҳазыԥшуп. Иҟаз ауадаҩрақәа ҳашьҭахьҟа иныжьны, бзиа иаҳбо ҳҭаацәа, ҳахшара, ҳҩызцәа, ҳауа-ҳҭахыра рыгәҭаны, насыԥла ҳаԥылоит.
Ҳазҭало ашықәс Аԥсны азы аҵак ҷыда амоуп – сынтәа иазгәаҳҭоит Аиааира 30 шықәса ахыҵра. Иара убас 15 шықәса ҵуеит Аԥсны Аҳәынҭқарра ахьыԥшымра азхаҵоуижьҭеи.
Иҳаҩсыз ашықәс хьанҭан. Аҿкычымазара ианаалҵ, адунеи ашәарҭара инҭагылеит. Уажәы имҩаԥысуа а ибашьраҿы иҭахоит ҳара ҳарԥарцәагьы. Цәыӡ дууп ари ҳара ҳзы. Афырхацәа рыхьӡ кашәара ақәым. Ҩызара ҳзызуа Урыстәылатәи аҳәынҭқарра ииашоу адунеитә еиҿкаашьа иазықәԥоит. Ари ақәԥараҟны ҩаԥхьа адгылара ишазхиоу аанарԥшит Аԥсны.
Иҳаҩсыз ашықәсқәа рзы иҳалшаз, ҳзыхьӡаз маҷым. Имҩаԥысуеит амҩақәа, ашколқәа, ахәшәтәырҭақәа реиҭашьақәыргылара, аграртә, атуристтә ҟәша арҿиара ҳаҿуп, аусурҭа ҭыԥқәа аԥаҳҵоит. Аха макьана ҳаԥхьаҟа иҟаҳҵаша рацәоуп. Уи азы иаҭахуп алшарагьы,
аамҭагьы. Сара агәра згоит иҟаҳҵахьо аиҳагьы шҳалшо зегьы ҳаидгыланы аус еицаҳур.
Секундқәак рыла Иҿыцу 2023-тәи ашықәс ҳҭалоит. Аҭынч ԥсҭаазара , аизҳазыӷьара ҟалааит Аԥсны! Иреиӷьу ҳгәыӷрақәа, наӡааит ҳазҭалаз Ашықәс ҿыц азы!
Ҽаанбзиала шәнеиааит, сыуаажәлар!
Шьардаамҭа Аԥсынра!